钦定古今图书集成/明伦汇编/氏族典/第252卷 > 《戴亭张氏谱图记》前人
## 钦定古今图书集成/明伦汇编/氏族典/第252卷 > 《戴亭张氏谱图记》前人

张出自姬姓青阳氏。第五子挥为弓正，始造弓矢，实
张罗以取禽兽，主祀弧星，世掌其职，赐姓张氏。周宣
王时有卿士张仲，其后裔事晋为大夫。张侯生老，老
生君臣，君臣生趯，趯生骼，骼孙曰柳朔，至三卿，分晋
张氏事韩。韩相开地生平，凡相五君。平生良，字子房。
其孙子实蕃分布四方，有安定、范阳、太原、南阳、炖煌、
修武、上谷、沛国、梁国、荥阳、平原、京兆、清河等四十三
望，大抵皆良之裔。故唐初定清河为乙门，其所由来
者远矣。句容戴亭张氏自汴而迁，则始于大理评事，
要皆出于四十三族之中，屡更兵燹，图谱丧，不能言
其为几世。评事生谦，三传至邦宁、邦显，邦宁生孝仁、
孝荣，孝仁生景逢，景逢生应珍、应兰，应珍生乡贡士
志礼。孝荣生溧阳学谕景先，次元英、景明。景先生应
开、应熙，元英生玉山教谕应辰，金坛税务副使应麒，
次应麟、应时。应麒生四子，遂迁金坛。应麟生志远，志远生文贤，文贤生允邻、允达、允成。景明生应和，应和
生志颖，志颖生文原，文原生伯常。邦显生日升，日升
生思恭，思恭生云霓，云霓生天麟、天锡、天福，天锡生
文昌、文昱、文圭。文昱知青阳县，自谦逮今，十有二世，
析为三十四支，而族属之众将数百人。当科目之兴
也，以五见，其拣试者各有其人，衣冠济如，剑佩锵如，
论道德而谈唐虞，缤纷而舒徐。人或造之，但见其栋
宇鳞次，术径交罗，朝夕循环于《诗书》俎豆间，竟迷其
西东故乡之称望族者，一则曰戴亭张氏，二则曰戴
亭张氏云。先是，应和尝于《谱》废之馀，搜采而图之，未
尽其详而殁。其孙文原出而补其阙，请序于申屠推
官。𬳶未几，又废于兵。文原之从子允达恐愈久而愈
忘也，乃以耳目之所记，疏其大概，来谒于予曰：“先生
有职于太史氏，其言必见信于世，幸不鄙”而文诸碑，
予因不辞。按《史表》之法，书而遗之。呜呼！图谱之不见，
即令史之不设，《大小宗》之法，遂废而弗之讲。允达能
惓惓于《图谱》之修，亦可谓贤也已。允达有士行，尢致
谨于先世遗文，装潢成卷而珍袭之，其于崇孝广敬
之道，盖有知无不为云。